CELEX: 
Language: lt
Date: 2021-03-24 00:00:00
Title: KOMISIJOS DELEGUOTASIS REGLAMENTAS (ES) …/... kuriuo dėl metinių priežiūros mokesčių, kuriuos Europos vertybinių popierių ir rinkų institucija sandorių duomenų saugykloms taiko 2021 m., iš dalies keičiami deleguotieji reglamentai (ES) Nr. 1003/2013 ir (ES) 2019/360

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               2010 m. lapkričio 24 d. Europos Parlamento ir Tarybos reglamento (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija)
                  1
               , 62 straipsniu nustatoma, kad Europos vertybinių popierių ir rinkų institucijos (ESMA) pajamas sudaro jai mokami mokesčiai Sąjungos teisės aktuose nurodytais atvejais kartu su nacionalinės valdžios institucijų įnašais, Sąjungos subsidija, savanoriškais valstybių narių ar stebėtojų įnašais ir sutartu užmokesčiu už leidinius, mokymus ir kitas ESMA teikiamas paslaugas, jei šių paslaugų konkrečiai paprašė viena ar kelios kompetentingos institucijos.
            
            
               ESMA yra sandorių duomenų saugyklų, kurios yra infrastruktūros, atsakingos už išvestinių finansinių priemonių ir vertybinių popierių įsigijimo finansavimo sandorių duomenų rinkimą ir tvarkymą, priežiūros institucija Sąjungoje. Todėl ESMA sandorių duomenų saugykloms išduoda veiklos leidimus ir prižiūri, ar jos laikosi atitinkamų norminių reikalavimų. Sandorių duomenų saugyklos ESMA moka vienkartinį registracijos mokestį ir metinį priežiūros mokestį.
            
            
               Sandorių duomenų saugyklų ESMA mokami mokesčiai apskaičiuojami pagal metodiką, nustatytą dviejuose skirtinguose deleguotuosiuose reglamentuose: vienas skirtas jų išvestinių finansinių priemonių veiklai
                  2
               , o kitas – jų vertybinių popierių įsigijimo finansavimo sandorių veiklai
                  3
               . Šiuos deleguotuosius reglamentus Komisija priėmė atsižvelgdama į ESMA techninę rekomendaciją ir jie buvo pagrįsti Europos rinkos infrastruktūros reglamento
                  4
                (ERIR) 72 straipsnyje ir Vertybinių popierių įsigijimo finansavimo sandorių reglamento
                  5
                (VPĮFS reglamento) 11 straipsnyje išdėstytais principais: 
            
            
               –sumokėtais mokesčiais turi būti visiškai padengiamos būtinos ESMA išlaidos, susijusios su sandorių duomenų saugyklų registracija, pripažinimu ir priežiūra;  
            
            
               –sandorių duomenų saugyklai taikomo mokesčio dydis turi būti proporcingas atitinkamos sandorių duomenų saugyklos apyvartai. Be to, teisėkūros institucijos į Reglamentu 2019/834 (ERIR REFIT reglamentu)
                  6
                padarytus ERIR pakeitimus įtraukė nuostatą, kad sandorių duomenų saugyklai taikomo mokesčio dydis turi būti toks, kad iš jo būtų padengtos visos pagrįstos ESMA patirtos administracinės sandorių duomenų saugyklos registracijos ir ESMA vykdomos priežiūros veiklos išlaidos.
            
            
               Nuo 2021 m. sausio 1 d. ES sandorių duomenų saugyklų padėtis labai pasikeitė. Savo veiklą į ES perkėlė ir paslaugas Sąjungoje toliau teikia tik dvi iš keturių sandorių duomenų saugyklų, kurios iki 2021 m. sausio 1 d. buvo įsikūrusios Jungtinėje Karalystėje. Šiuo tikslu jos Europos Sąjungoje įsteigė naujus subjektus. 
            
            
               Šios naujos sandorių duomenų saugyklos Sąjungoje faktiškai pradėjo veikti 2021 m. sausio mėn. Siekdama užtikrinti, kad jos mokėtų priežiūros mokestį, proporcingą šių metų faktinei jų apyvartai ES, Komisija siūlo į kiekvieną iš dviejų minėtų deleguotųjų reglamentų dėl mokesčių, kuriuos ESMA moka sandorių duomenų saugyklos, t. y. Deleguotąjį reglamentą (ES) Nr. 1003/2013 ir Deleguotąjį reglamentą (ES) 2019/360, įtraukti po naują straipsnį. Siekiant geriau atspindėti ES sandorių duomenų saugyklų padėties pokyčius, šiame naujame straipsnyje turėtų būti nustatytas specialus bazinis laikotarpis, pagal kurį apskaičiuojama apyvarta, kuri turi būti imama pagrindu apskaičiuojant sandorių duomenų saugyklų 2021 m. ESMA mokėtinus metinius mokesčius. 
            
            
               2.KONSULTACIJOS PRIEŠ PRIIMANT AKTĄ
            
            
               Procedūriniai aspektai
            
            
               2020 m. lapkričio mėn. ESMA paprašė Komisijos pakeisti metinių mokesčių, kuriuos 2021 m. sandorių duomenų saugyklos turi mokėti ESMA, apskaičiavimo metodiką. ESMA pasiūlė sandorių duomenų saugyklų pagrindu imamos apyvartos apskaičiavimo bazinį laikotarpį iš 2020 m. pakeisti į 2021 m. sausio–birželio mėn. 
            
            
               2020 m. gruodžio 22 d. – 2021 m. sausio 11 d. Komisija pagal rašytinę procedūrą konsultavosi su Europos vertybinių popierių komiteto ekspertų grupe (EVPKEG). EVPKEG sudaro valstybių narių, Europos Centrinio Banko, Europos Parlamento Ekonomikos ir pinigų politikos komiteto sekretoriato ir ESMA atstovai. EVPKEG nariai iš esmės pritarė siūlomam požiūriui ir nepareiškė didelių prieštaravimų, nors kelios valstybės narės pasiūlė alternatyvių išeičių iš šios situacijos. Viena valstybė narė išreiškė susirūpinimą dėl metodikos pakeitimo laiko, nes pakeitimas turėtų įsigalioti 2021 m., t. y. tais pačiais metais, kuriais jis bus taikomas. Tačiau siūlomų pakeitimų neįvedimo pasekmės pateisina poreikį skubiai pakeisti sandorių duomenų saugyklų 2021 m. mokėtinų metinių mokesčių apskaičiavimo metodiką. 
            
            
               Be to, pagal Geresnio reglamentavimo gaires šis deleguotasis aktas nuo 2021 m. vasario 9 d. iki kovo 9 d. buvo skelbiamas viešai kviečiant teikti grįžtamąją informaciją. Grįžtamosios informacijos apie siūlomą deleguotojo akto projektą Komisija negavo. 
            
            
               3.DELEGUOTOJO AKTO TEISINIAI ASPEKTAI
            
            
               1 straipsnyje nustatomas sandorių duomenų saugyklų už vykdomą ERIR veiklą mokėtinas 2021 m. metinis priežiūros mokestis. 
            
            
               2 straipsnyje nustatomas sandorių duomenų saugyklų už vykdomą VPĮFS reglamento veiklą mokėtinas 2021 m. metinis priežiūros mokestis.
            
            
               3 straipsnyje nustatoma akto įsigaliojimo data. 
            
            
               4.POVEIKIO VERTINIMAS
            
         
         
            
               Siūlomų pakeitimų tikslas – paskirstyti mokesčius atskiroms sandorių duomenų saugykloms taip, kad būtų užtikrintas ERIR ir VPĮFS reglamente įtvirtintas proporcingumo principas ir kartu sudarytos sąlygos ESMA susigrąžinti visas savo išlaidas, susijusias su sandorių duomenų saugyklų priežiūra. Kaip galimi sprendimai apsvarstytos šios trys galimybės:
            
            
               (1)pridėti naujų Sąjungos sandorių duomenų saugyklų pagrindu imamą apyvartą prie Jungtinėje Karalystėje esančių sandorių duomenų saugyklų, priklausančių toms pačioms grupėms, pagrindu imamos apyvartos;
            
            
               (2)pakeisti pagrindu imamos apyvartos bazinį laikotarpį iš 2020 m. sausio–gruodžio mėn. į 2021 m. sausio–birželio mėn.;
            
            
               (3)nekeisti galiojančių taisyklių ir remtis Deleguotojo reglamento (ES) Nr. 1003/2013 3 straipsnio 2 dalimi ir Deleguotojo reglamento (ES) 2019/360 2 straipsnio 4 dalimi, pagal kurias, jei sandorių duomenų saugykla veikė ne visus metus, pagrindu imamą apyvartą ESMA gali ekstrapoliuoti visiems metams (n-1) remdamasi vertėmis, apskaičiuotomis tam mėnesių skaičiui, kurį sandorių duomenų saugykla veikė tais metais (n-1).
            
            
               Pirmoji galimybė kelia problemų, nes ji tinkamai neatspindi proporcingumo principo tais atvejais, kai tik dalis Jungtinės Karalystės sandorių duomenų saugyklos veiklos perkelta į ES arba ji visai neperkelta, o kita veikla tebevykdoma Jungtinėje Karalystėje. Iš tiesų Sąjungos sandorių duomenų saugyklų duomenis sudėjus su jų JK patronuojamųjų įmonių duomenimis veikla galėtų atrodyti didesnio masto už tikrąją naujų Sąjungos sandorių duomenų saugyklų veiklą. Be to, Sąjungos sandorių duomenų saugyklos gali pareikšti susirūpinimą dėl informacijos apie savo JK patronuojamųjų įmonių, nuo 2021 m. sausio 1 d. esančių trečiojoje valstybėje, pajamas teikimo ESMA, kaip Europos priežiūros institucijai. Taip pat neaišku, ar šis požiūris visiškai atitiktų dabartinę nuostatų formuluotę. Dėl šių problemų ši galimybė neužtikrintų pakankamo proporcingumo, todėl ji atmesta. 
            
            
               Trečioji galimybė taip pat kelia problemų dėl proporcingumo principo. Jei Jungtinės Karalystės sandorių duomenų saugyklų veikla naujoms registruotoms Sąjungos sandorių duomenų saugykloms perduota tik 2021 m. sausio 1 d., ekstrapoliacija, grindžiama (neegzistuojančia arba maža) 2020 m. apyvarta, nebus tinkamas 2021 m. veiklos įvertis. Pagal aprašytą scenarijų, siekiant visiškai susigrąžinti ESMA priežiūros mokesčius, Sąjungos sandorių duomenų saugykloms, veikusioms ES iki 2021 m. sausio 1 d., turėtų būti taikomi neproporcingi mokesčiai ir jos galiausiai sumokėtų beveik visą 2021 m. metinį priežiūros mokestį, nors jų priežiūros išlaidos nesudarytų visų 2021 m. ESMA priežiūros išlaidų. Praktinis scenarijus atrodytų taip: turint omenyje ESMA 2021 m. biudžeto projektą
                  7
               , kuriame numatoma didesnė nei 3,6 mln. EUR sandorių duomenų saugyklų mokėtino mokesčio suma, jei deleguotieji reglamentai Nr. 1003/2013 ir 2019/360 nebūtų iš dalies pakeisti, abi naujos sandorių duomenų saugyklos sumokėtų iš viso po 60 000 EUR metinį mokestį (įskaitant jų išvestinių finansinių priemonių ir vertybinių popierių įsigijimo finansavimo sandorių veiklą), o likusią 3,5 mln. EUR sumą turėtų sumokėti dvi Sąjungos sandorių duomenų saugyklos, veikusios iki 2021 m. sausio 1 d. Kitaip ESMA sandorių duomenų saugyklų priežiūrai numatytas biudžetas turėtų būti gerokai sumažintas, o tai greičiausiai turėtų ilgalaikį poveikį po 2021 m. ir dėl priežiūros išteklių trūkumo kiltų nepakankamos priežiūros rizika. 
            
            
               Taigi pagal aprašytą scenarijų ši galimybė taip pat turi didelių trūkumų, susijusių su proporcingumu ir tinkama sandorių duomenų saugyklų priežiūra. 
            
            
               Galiausiai tokių pačių trūkumų kaip 1 ir 3 galimybės neturi antroji galimybė. Ji pasirinkta dėl šių priežasčių:
            
            
               i) ji grindžiama einamųjų metų duomenimis, atspindinčiais tikrą rinkos dalį po „Brexit’o“;
            
            
               ii) ji atspindi naują klientų pasiskirstymą po „Brexit’o“, kai sandorių duomenų saugyklos gali neturėti teisių perėmėjo ES ir jų klientai turės pereiti į kitas Sąjungos sandorių duomenų saugyklas;
            
            
               iii) sausio–birželio mėn. duomenimis remtasi pirmą kartą pradėjus taikyti sandorių duomenų saugyklų tvarką pagal ERIR ir VPĮFS reglamentą, kai nebuvo (n-1) metų (t. y. 2014 m. ERIR atveju ir 2020 m. VPĮFS reglamento atveju) duomenų, kuriais būtų galima remtis. Todėl yra šio požiūrio loginio pagrindo precedentas.
            
            
               5.DELEGUOTOJO AKTO POVEIKIS BIUDŽETUI
            
            
               Pagal ESMA reglamento 62 straipsnį, ERIR 72 straipsnį ir VPĮFS reglamento 11 straipsnį mokesčiai, kuriuos Sąjungos sandorių duomenų saugyklos moka ESMA, yra ESMA biudžeto dalis ir turėtų būti tokio dydžio, kad ESMA galėtų visiškai padengti būtinas išlaidas, susijusias su sandorių duomenų saugyklų registracija ir priežiūra. 
            
            
               Tačiau siūlomi deleguotųjų reglamentų Nr. 1003/2013 ir 2019/360 pakeitimai neturėtų daryti jokio poveikio ESMA biudžetui ir nederamo poveikio sandorių duomenų saugykloms. Kaip paaiškinta pirmiau, šiais pakeitimais bus sudarytos sąlygos paskirstyti mokesčius Sąjungos sandorių duomenų saugykloms proporcingai jų apyvartai. 
            
            
               Siūlomi pakeitimai neturės poveikio Sąjungos subsidijai, kuri įrašyta į Europos Sąjungos bendrąjį biudžetą (Komisijos skirsnį) ir kurią ESMA gauna kaip savo pajamų dalį pagal Reglamento (ES) Nr. 1095/2010 62 straipsnio 1 dalies b punktą. 
            
            
               KOMISIJOS DELEGUOTASIS REGLAMENTAS (ES) …/...
            
            
               2021 03 24
            
            
               kuriuo dėl metinių priežiūros mokesčių, kuriuos Europos vertybinių popierių ir rinkų institucija sandorių duomenų saugykloms taiko 2021 m., iš dalies keičiami deleguotieji reglamentai (ES) Nr. 1003/2013 ir (ES) 2019/360
            
            
               (Tekstas svarbus EEE)
            
            
               EUROPOS KOMISIJA,
            
         
         
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2012 m. liepos 4 d. Europos Parlamento ir Tarybos reglamentą (ES) Nr. 648/2012 dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų
                  8
               , ypač į jo 72 straipsnio 3 dalį,
            
            
               atsižvelgdama į 2015 m. lapkričio 25 d. Europos Parlamento ir Tarybos reglamentą (ES) 2015/2365 dėl vertybinių popierių įsigijimo finansavimo sandorių ir pakartotinio naudojimo skaidrumo ir kuriuo iš dalies keičiamas Reglamentas (ES) Nr. 648/2012
                  9
               , ypač į jo 11 straipsnio 2 dalį,
            
            
               kadangi:
            
            
               (1)mokesčiai, kuriuos sandorių duomenų saugyklos moka ESMA, apskaičiuojami pagal metodiką, nustatytą deleguotuosiuose reglamentuose (ES) Nr. 1003/2013 ir (ES) 2019/360. Tuose deleguotuosiuose reglamentuose nustatytas pagrindu imamos apyvartos bazinis laikotarpis yra metai, einantys prieš metus, kuriais mokamos pajamos;
            
            
               (2)2020 m. vasario 1 d. Jungtinė Karalystė išstojo iš Europos Sąjungos ir Europos atominės energijos bendrijos. Pasibaigus Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos 126 straipsnyje nustatytam pereinamajam laikotarpiui, 2020 m. gruodžio 31 d. Sąjungos teisė Jungtinei Karalystei ir jos teritorijoje nustojo galioti;
            
            
               (3)kad galėtų Sąjungoje įsteigtoms sandorio šalims toliau teikti savo paslaugas ir vykdyti veiklą, dalį savo paslaugų ir veiklos į Sąjungą perkėlė dvi Jungtinėje Karalystėje įsteigtos sandorių duomenų saugyklos. Todėl labai pasikeitė Sąjungoje veikiančių sandorių duomenų saugyklų skaičius; 
            
            
               (4)naujosios Sąjungos sandorių duomenų saugyklos savo veiklą Sąjungoje faktiškai pradėjo 2021 m. sausio mėn., o jų veikla 2020 m. beveik neegzistuoja. Todėl jų metinis priežiūros mokestis už 2021 m. būtų nedidelis, nors tikėtina, kad jų veikla bus reikšminga. Siekiant užtikrinti, kad jos mokėtų mokestį, proporcingą jų faktinei apyvartai Sąjungoje, jų metinis priežiūros mokestis už 2021 m. turėtų būti apskaičiuojamas remiantis jų 2021 m. pirmojo pusmečio pagrindu imama apyvarta; 
            
            
               (5)kad ESMA sandorių duomenų saugykloms 2021 m. galėtų taikyti proporcingus mokesčius ir kartu padengti visas su jų priežiūra susijusias savo išlaidas, būtina pakeisti metinių mokesčių, kuriuos 2021 m. sandorių duomenų saugyklos moka ESMA, apskaičiavimo bazinį laikotarpį. Kadangi atitinkamos sandorių duomenų saugyklos yra ESMA registruotos tiek pagal Reglamentą (ES) Nr. 648/2012, tiek pagal Reglamentą (ES) 2015/2365, to bazinio laikotarpio pakeitimai turėtų būti daromi vienu metu; 
            
            
               (6)todėl deleguotieji reglamentai (ES) Nr. 1003/2013 ir (ES) 2019/360 turėtų būti atitinkamai iš dalies pakeisti; 
            
            
               (7) siekiant nedelsiant supaprastinti veiksmingą ir produktyvią priežiūros ir vykdymo užtikrinimo veiklą, šis reglamentas turėtų įsigalioti skubos tvarka,
            
            
               PRIĖMĖ ŠĮ REGLAMENTĄ:
            
            
               1 straipsnis
               Deleguotojo reglamento (ES) Nr. 1003/2013 pakeitimas
            
            
               Deleguotajame reglamente (ES) Nr. 1003/2013 įterpiamas 15a straipsnis:
            
            
               „15a straipsnis
               Ne vėliau kaip 2020 m. gruodžio 31 d. registruotų sandorių duomenų saugyklų metinis priežiūros mokestis už 2021 m.
            
            
               1.Ne vėliau kaip 2020 m. gruodžio 31 d. EVPRI registruotos sandorių duomenų saugyklos moka metinį priežiūros mokestį už 2021 m., apskaičiuotą pagal 7 straipsnį. Tačiau 7 straipsnio 2 dalies c punkto tikslais sandorių duomenų saugyklų pagrindu imama apyvarta apskaičiuojama pagal 2 dalį.
            
            
               2.Taikant 1 dalį pagrindu imama sandorių duomenų saugyklos apyvarta yra kiekvieno iš toliau išvardytų elementų trečdalių suma:
            
            
               (a)pajamų, gautų vykdant pagrindines funkcijas – centralizuotai renkant ir tvarkant duomenis apie sandorių duomenų saugyklos išvestines finansines priemones laikotarpiu nuo 2021 m. sausio 1 d. iki 2021 m. birželio 30 d., padalintų iš visų pajamų, gautų vykdant pagrindines funkcijas – centralizuotai renkant ir tvarkant duomenis apie visų sandorių duomenų saugyklų išvestines finansines priemones laikotarpiu nuo 2021 m. sausio 1 d. iki 2021 m. birželio 30 d.;
            
            
               (b)sandorių, apie kuriuos laikotarpiu nuo 2021 m. sausio 1 d. iki 2021 m. birželio 30 d. pranešta sandorių duomenų saugyklai, skaičiaus, padalinto iš viso sandorių, apie kuriuos pranešta visoms registruotoms sandorių duomenų saugykloms laikotarpiu nuo 2021 m. sausio 1 d. iki 2021 m. birželio 30 d., skaičiaus;
            
            
               (c)2021 m. birželio 30 d. užregistruotų neužbaigtų sandorių skaičiaus, padalinto iš bendro 2021 m. birželio 30 d. užregistruotų neužbaigtų sandorių visose registruotose sandorių duomenų saugyklose skaičiaus.
            
         
         
            
               3.1 dalyje nurodyto metinio priežiūros mokesčio suma sumažinama suma, kurią sandorių duomenų saugykla pagal 11 straipsnio 1 dalį jau sumokėjo iki [LB prašoma įrašyti šio reglamento įsigaliojimo datą].
            
            
               Kai sandorių duomenų saugyklos pagal 11 straipsnio 1 dalį iki [LB prašoma įrašyti šio reglamento įsigaliojimo datą] sumokėta suma yra didesnė už metinį priežiūros mokestį, apskaičiuotą pagal 1 dalį, skirtumą EVPRI grąžina sandorių duomenų saugyklai.
            
            
               4.Nukrypstant nuo 11 straipsnio 1 dalies, 1 dalyje nurodytų sandorių duomenų saugyklų metinis priežiūros mokestis už 2021 m. sumokamas iki 2021 m. spalio 31 d.
            
            
               5.2021 m. metinio priežiūros mokesčio sąskaitas 1 dalyje nurodytoms sandorių duomenų saugykloms EVPRI išsiunčia ne vėliau kaip 30 dienų iki mokėjimo dienos.
            
            
               6.Gavusios audituotas 2021 m. ataskaitas, 1 dalyje nurodytos sandorių duomenų saugyklos praneša EVPRI apie 3 straipsnio 1 dalyje nurodytus 2021 m. rodiklius.
            
            
               Sandorių duomenų saugyklos sumoka už 2021 m. faktiškai sumokėto metinio priežiūros mokesčio ir metinio priežiūros mokesčio, kuris būtų mokėtinas už 2021 m., jei pagrindu imama apyvarta būtų apskaičiuota remiantis pagal pirmą pastraipą praneštais rodikliais, skirtumą.
            
            
               EVPRI siunčia bet kokių papildomų įmokų pagal antrą pastraipą sąskaitas ne vėliau kaip 30 dienų iki atitinkamos mokėjimo datos.“
            
            
               2 straipsnis
               Deleguotojo reglamento (ES) 2019/360 pakeitimas
            
            
               Deleguotajame reglamente (ES) 2019/360 įterpiamas 15a straipsnis:
            
            
               „15a straipsnis
               Ne vėliau kaip 2020 m. gruodžio 31 d. registruotų sandorių duomenų saugyklų metinis priežiūros mokestis už 2021 m.
            
            
               1.Ne vėliau kaip 2020 m. gruodžio 31 d. ESMA registruotos sandorių duomenų saugyklos moka metinį priežiūros mokestį už 2021 m., apskaičiuotą pagal 6 straipsnį. Tačiau 6 straipsnio 2 dalies b punkto tikslais sandorių duomenų saugyklų pagrindu imama apyvarta apskaičiuojama pagal 2 dalį.
            
            
               2.Taikant 1 dalį sandorių duomenų saugyklos pagrindu imama apyvarta yra toliau išvardytų elementų suma:
            
            
               –pajamų, gautų vykdant pagrindines funkcijas – centralizuotai rinkti ir saugoti VPĮFS duomenis laikotarpiu nuo 2021 m. sausio 1 d. iki 2021 m. birželio 30 d., ir
            
            
               –pagrindu imamų pajamų iš sandorių duomenų saugyklos papildomų paslaugų pagal 2 straipsnio 1 ir 2 dalis laikotarpiu nuo 2021 m. sausio 1 d. iki 2021 m. birželio 30 d.,
            
            
               padalinta iš toliau išvardytų elementų sumos:
            
            
               –visų registruotų sandorių duomenų saugyklų bendrų pajamų, gautų vykdant pagrindines funkcijas – centralizuotai rinkti ir saugoti VPĮFS duomenis laikotarpiu nuo 2021 m. sausio 1 d. iki 2021 m. birželio 30 d., ir
            
            
               –visų registruotų sandorių duomenų saugyklų pagrindu imamų pajamų iš papildomų paslaugų pagal 2 straipsnio 1 ir 2 dalis laikotarpiu nuo 2021 m. sausio 1 d. iki 2021 m. birželio 30 d.
            
            
               3.1 dalyje nurodyto metinio priežiūros mokesčio suma sumažinama suma, kurią sandorių duomenų saugykla pagal 10 straipsnio 1 dalį jau sumokėjo iki [LB prašoma įrašyti šio reglamento įsigaliojimo datą].
            
            
               Kai sandorių duomenų saugyklos pagal 10 straipsnio 1 dalį iki [LB prašoma įrašyti šio reglamento įsigaliojimo datą] sumokėta suma yra didesnė už metinį priežiūros mokestį, apskaičiuotą pagal 1 dalį, skirtumą ESMA grąžina sandorių duomenų saugyklai.
            
            
         
         
            
               4. Nukrypstant nuo 10 straipsnio 1 dalies, 1 dalyje nurodytų sandorių duomenų saugyklų metinis priežiūros mokestis už 2021 m. sumokamas iki 2021 m. spalio 31 d.
            
            
               5.2021 m. metinio priežiūros mokesčio sąskaitas 1 dalyje nurodytoms sandorių duomenų saugykloms ESMA išsiunčia ne vėliau kaip 30 dienų iki mokėjimo dienos.
            
            
               6.Gavusios audituotas 2021 m. ataskaitas, 1 dalyje nurodytos sandorių duomenų saugyklos praneša ESMA apie 2 straipsnio 3 dalyje nurodytus 2021 m. rodiklius.
            
            
               Sandorių duomenų saugyklos sumoka už 2021 m. faktiškai sumokėto metinio priežiūros mokesčio ir metinio priežiūros mokesčio, kuris būtų mokėtinas už 2021 m., jei pagrindu imama apyvarta būtų apskaičiuota remiantis pagal pirmą pastraipą praneštais rodikliais, skirtumą.
            
            
               ESMA siunčia bet kokių papildomų įmokų pagal antrą pastraipą sąskaitas ne vėliau kaip 30 dienų iki atitinkamos mokėjimo datos.“
            
            
               3 straipsnis
               Įsigaliojimas
            
            
               Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2021 03 24
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
            
         
         
            
                  
                     (1)
                  
                        OL L 331, 2010 12 15, p. 84.
               
               
                  
                     (2)
                  
                        2013 m. liepos 12 d. Komisijos deleguotasis reglamentas (ES) Nr. 1003/2013, kuriuo Europos Parlamento ir Tarybos reglamentas (ES) Nr. 648/2012 papildomas nuostatomis dėl mokesčių, kuriuos Europos vertybinių popierių ir rinkų institucija taiko sandorių duomenų saugykloms.
               
               
                  
                     (3)
                  
                        2018 m. gruodžio 13 d. Komisijos deleguotasis reglamentas (ES) 2019/360, kuriuo Europos Parlamento ir Tarybos reglamentas (ES) 2015/2365 papildomas nuostatomis dėl mokesčių, kuriuos Europos vertybinių popierių ir rinkų institucija taiko sandorių duomenų saugykloms.
               
               
                  
                     (4)
                  
                        2012 m. liepos 4 d. Europos Parlamento ir Tarybos reglamentas (ES) Nr. 648/2012 dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų.
               
               
                  
                     (5)
                  
                        Europos Parlamento ir Tarybos reglamentas (ES) 2015/2365 dėl vertybinių popierių įsigijimo finansavimo sandorių ir pakartotinio naudojimo skaidrumo.
               
               
                  
                     (6)
                  
                        OL L 141, 2019 5 28, p. 42–63.
               
               
                  
                     (7)
                  
                        
                  ESMA 2021 m. metinė darbo programa
                  , p. 54.
               
               
                  
                     (8)
                  
                        OL L 201, 2012 7 27, p. 1. 
               
               
                  
                     (9)
                  
                        OL L 337, 2015 12 23, p. 1.